Oud-sokkerster nou presidentGeorge Weah van Liberië (Oktober 2017). Foto: AP Photo/Abbas Dulleh, File Die voormalige internasionale sokkerster George Weah is aangewys as Liberië se 25ste president. Die senator van die Montserrado-distrik, wat voorheen as Fifa se Wêreldspeler aangewys is en wenner van die gesogte Ballon d’or-toekenning was, het ŉ wegholoorwinning behaal oor sy 73-jarige opponent, adjunkpres. Joseph Boakai. Volgens berigte het Jerome Korkoyah, voorsitter van die nasionale verkiesingskommissie, gesê met 98,1% van die stemme wat getel is, het Weah met 61,5% teenoor Boakai se 38,5% as oorwinnaar uit die stryd getree. Die finale verkiesingsuitslae sal na verwagting vandag bekendgemaak word. Liberië se eerste vroulike staatshoof, die 79-jarige Ellen Johnson Sirleaf, ŉ Nobelpryswenner, tree uit en laat ŉ arm land agter wat steeds steier onder die gevolge van vorige oorloë en die dodelike Ebola-uitbreking.